b'\n_START_ARTICLE_\nRosa Sevilla Alvero\n_START_PARAGRAPH_\nSi Rosa Sevilla Alvero ay ipinanganak sa Daang Rajah Matanda sa Tondo, Maynila noong 4 Marso 1879. Ang buo niyang pangalan ayon sa kanyang partida bautismo ay Rosa Lucia Sevilla. Ang kanyang mga magulang ay sina Ambrosio Sevilla, isang sarhento ng hukbong Kastila at si Silvina Tolentino y Rafael na kamag-anak ng mandudulang si Aurelio Tolentino. Siya ay nagtapos ng kursong Maestra Superior sa Kolehiyo ng Assumption. Nakilalang manunulat at mambibigkas sa wikang Kastila at Tagalog. Naging patnugot siya ng Vida Filipino, Buhay Pilipino at Pajima de la Mujer ng La Vanguardia. Naging manunulat din siya ng Taliba, El Debate at La Opinion._NEWLINE_Sa kabuuan siya ay isang guro, social worker na naging aktibo sa mga kilusang pambabae._NEWLINE_Sa larangan ng panitikan siya ay makata, mandudula, at mambibigkas. Ang ilan sa kanyang mga akda ay La Mejor , El Sueno del Poeta, Prisonera de Amor, La Loca de Hinulugang Taktak at marami pang iba._NEWLINE_Siya ay pumanaw noong ika-11\xc2\xa0ng Mayo 1954 sa Maynila sa edad na 75.'